b"\n_START_ARTICLE_\nWang Bing\n_START_SECTION_\nBiografia\n_START_PARAGRAPH_\nEstudia fotografia a la Facultat de Belles Arts de Luxun i direcci\xc3\xb3 de fotografia a l'Escola de Cinema de Beijing, i el 1999 comen\xc3\xa7a el seu primer llarg metratge, el documental Tie Xi Qu (A l'oest dels rails), sens dubte un dels films m\xc3\xa9s influents del segle. El 2002 en presenta una primera versi\xc3\xb3 de cinc hores a la Berlinale, per\xc3\xb2 la versi\xc3\xb3 definitiva, de nou hores i dividida en tres parts (\xc3\x92xid, Vestigis, Rails) obt\xc3\xa9 el Gran Premi al Festival de Marsella, al de Ciutat de M\xc3\xa8xic i al de Yamagata i esdev\xc3\xa9 un film de refer\xc3\xa8ncia pel seu car\xc3\xa0cter \xc3\xa8pic, ja que registra la decad\xc3\xa8ncia d'una zona industrial amb un sentit fascinant de la imatge po\xc3\xa8tica i del despla\xc3\xa7ament temporal. Aquesta obra \xc3\xa9s qualificada de millor pel\xc2\xb7l\xc3\xadcula de l'any en nombrosos rankings de la cr\xc3\xadtica. El Festival de Canes del 2007 exhibeix el segon documental de Bing, Ella, Fengming, rodat en continu\xc3\xaftat en un espai \xc3\xbanic, amb una dona que explica les persecucions que van patir ella i la seva fam\xc3\xadlia a causa de les seves idees en diferents avatars de la hist\xc3\xb2ria xinesa. El 2008 Bing crea una videoinstal\xc2\xb7laci\xc3\xb3 de 14 hores, Caiyou riji (Un diari cru del petroli), i roda el documental Tong Dao (Diners, carb\xc3\xb3)."